SPRÁVA KOMISIE

EURÓPSKEMU PARLAMENTU, RADE, EURÓPSKEJ CENTRÁLNEJ BANKE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV

Zavedenie eura v Litve

1.Úvod

Rada 23. júla 2014 rozhodla, že Litva splnila potrebné podmienky na prijatie eura a že jeho výnimka z účasti na jednotnej mene sa od 1. januára 2015 zrušuje.

Litva nasledovala prax všetkých členských štátov, ktoré prijali euro po prvej vlne prechodu (1999 – 2002), a na prechod použila tzv. scenár veľkého tresku, keď eurobankovky a euromince získali štatút zákonného platidla v deň prijatia eura . Počas dvojtýždňového obdobia duálneho obehu, v rámci ktorého boli eurobankovky, euromince a bankovky a mince litovského litasu súbežne v obehu, bolo možné postupne vyradiť litasovú hotovosť. Z tohto úspešného prechodu opäť vyplýva, že krátke obdobie duálneho obehu postačuje, pokiaľ je prechod dobre pripravený . Prevažná väčšina obyvateľov Litvy (86 %) vnímala prechod na euro ako plynulý a efektívny .

Po dvoch správach Komisie o praktických prípravách na prechod na euro v Litve sa táto správa vzťahuje na najdôležitejšie aspekty procesu prechodu z pohľadu ex post so zameraním na prípravy prechodu na hotovostné euro, obdobie duálneho obehu, opatrenia prijaté na zabránenie neoprávnenému zvyšovaniu cien a nesprávnemu vnímaniu cien, cenový vývoj a vnímanie cien a informovanie o eure. V relevantných prípadoch sa v správe uvádzajú aj odporúčania Komisie k ďalším možným opatreniam, ktoré by litovské orgány mali prijať, a vyvodzujú závery, ktoré môžu byť hodnotné pre budúce prechody.

2.Prechod na euro

2.1.Prípravy prechodu na hotovostné euro

Prechod na hotovostné euro je pravdepodobne najviditeľnejším aspektom prechodu na inú menu, pretože sa dotýka v podstate všetkých finančných inštitúcií, podnikov a občanov. Bezproblémovosť a efektívnosť tejto operácie závisí od riadneho zásobenia všetkých zainteresovaných strán eurovou hotovosťou a od kvalitnej prípravy bánk a podnikov na mimoriadne pracovné zaťaženie.

Na základe verejného obstarávania bolo v litovskej mincovni vyrazených 370 miliónov euromincí s litovskými národnými stranami. Približne 132 miliónov eurobankoviek rôznych nominálnych hodnôt zapožičala Deutsche Bundesbank.

Bankám a podnikom bola úspešne poskytnutá eurová hotovosť pred koncom roka 2014. Predzásobenie úverových inštitúcií euromincami začalo 1. októbra 2014 a eurobankovkami 1. novembra 2014. Bežné druhotné predzásobenie veľkých klientov komerčných bánk sa začalo 1. decembra 2014, menším firemným klientom sa pomocou zjednodušeného predzásobenia dodávala eurová hotovosť do konca decembra 2014. Celková hodnota eurobankoviek a euromincí v rámci predzásobenia dosiahla 622 miliónov EUR.

Široká verejnosť mala od 1. decembra 2014 k dispozícii 900 000 štartovacích balíčkov obsahujúcich zmes litovských euromincí všetkých nominálnych hodnôt (hodnota balíčka 11,59 EUR) prostredníctvom 343 pobočiek komerčných bánk, 330 pôšt a 3 pobočiek Litovskej banky. Dopyt po štartovacích balíčkoch bol vysoký. Do 14. decembra 2014 sa predalo 640 000 z 900 000 štartovacích balíčkov a k 1. januáru 2015 sa vypredali takmer všetky. Okrem toho sa pripravili dva rôzne druhy osobitných štartovacích balíčkov pre maloobchodníkov (60 000 balíčkov obsahujúcich 111 EUR a 50 000 balíčkov obsahujúcich 200 EUR).

V súvislosti so zvýšeným bezpečnostným rizikom bol vypracovaný bezpečnostný akčný plán, ktorý obsahoval opatrenia na zvýšenie bezpečnosti prepravy hotovosti zo strany sektora zabezpečujúceho takúto prepravu počas procesu prechodu na euro, napr. osobitné školenia pre príslušníkov polície. Pripravený bol tiež akčný plán pre prípad nepriaznivých poveternostných podmienok.

Komerčné banky a pošty museli najmä koncom decembra 2014 zvládnuť mimoriadne vysoké sumy hotovosti. Na účely zjednodušenia logistiky stiahnutia mincí litas z obehu spoločnosti zabezpečujúce prepravu hotovosti a komerčné banky dostali štandardné mobilné kontajnery, ktoré sa použili na zhromažďovanie, uskladnenie a prepravu mincí.

Niektoré komerčné banky zvýšili na konci roka 2014 a počas prvých dní po dni prechodu na euro počet pracovníkov na pobočkách, aby uľahčili vybavovanie hotovostných transakcií, a/alebo zvýšili počet priehradiek. Vzhľadom na to, že bežné otváracie hodiny bankových pobočiek v Litve sú pomerne dlhé, počas prechodu na euro sa neplánovalo ich predĺženie. Napriek tomu však deväť komerčných bánk na konci roka 2014 a na začiatku roka 2015 predĺžilo pracovný čas na oddeleniach pre služby zákazníkom. Komerčné banky budú bezplatne poskytovať neobmedzené výmeny hotovosti do 30. júna 2015 a približne 90 bankových pobočiek bude túto službu poskytovať až do 31. decembra 2015.

Od konca septembra 2014 Litovská banka ponúkala osobitné školenia o eurovej hotovosti všeobecne pre pracovníkov manipulujúcich s hotovosťou a účtovníkov, ako aj školenia zamerané konkrétne na bezpečnostné prvky. Týchto školení sa zúčastnili najmä maloobchodníci a zamestnanci pôšt („školenie školiteľov“). Zamestnanci bánk absolvovali u svojich zamestnávateľov špeciálne školenie o všeobecných zásadách zavedenia eura a jeho dôsledkoch na bankové služby, ako aj o dostupnosti bankových služieb počas prvých dní prechodu na euro.

Pri zlepšení prístupu k výmene hotovosti počas prechodu na hotovostné euro najmä vo vidieckych oblastiach zohrala aktívnu úlohu Litovská pošta, ktorá poskytovala širokej verejnosti službu výmeny hotovosti na 330 poštových úradoch.

Podľa prieskumu Komisie vykonaného na konci decembra 2014 mala veľká časť občanov Litvy eurovú hotovosť už pred prechodom. Eurobankovky malo 44 % občanov (56 % z cesty do zahraničia 35 % z výmeny hotovosti v banke v Litve) a euromince malo 46 % (62 % z cesty do zahraničia a 31 % zo štartovacieho balíčka).